Ekološka nagrada Tyler pripala dvojici Amerikanaca
Richard Alley i Veerabhadran Ramanathan bili su članovi UN-ovog Međuvladinog panela za klimatske promjene, koji je s bivšim američkim d
Richard Alley, sa Sveučilišta Penn State, pratio je klimatske promjene kroz fizikalne i kemijske elemente koje su one ostavile u ledenim pločama Grenlanda i Antarktika. Indijsko-američki znanstvenik Veerabhadran Ramanathan, iz Instituta za oceanografiju Scripps, proučavao je učinke onečišćivača na promjenjive obrasce padavina. On i njegovi kolege pokazali su kako su takozvani smeđi oblaci - izazvani ugljikom i drugim polutantima - dijelom odgovorni za smanjenje uroda u Indiji, istovremeno šteteći ljudskom zdravlju. Obojica znanstvenika bila su članovi UN-ovog Međuvladinog panela za klimatske promjene, koji je s bivšim američkim dopredsjednikom Alom Goreom podijelio Nobelovu nagradu za mir, 2007. Obojica su bila u Los Angelesu kako bi primili ovogodišnju Nagradu Tyler za ekološka dostignuća. Oni kažu da nema nikakve sumnje o zatopljavanju klime na Zemlji. Vjerojatne posljedice uključuju opasni porast razine mora i oceana, te poplavljivanje obalnih područja, promjene u lokalnim obrascima vremenskih prilika, suše i poplave. Znanstvenici kažu da su ljudi najvećim dijelom odgovorni za te promjene. Richard Alley kaže da samo još neki detalji čitavog procesa nisu u potpunosti poznati. Ramanathan proučava uzorke atmosfere iz mnogih dijelova svijeta, od obala Kalifornije, preko Arapskog mora, pa do obala Koreje. On vidi dokaze klimatskih promjena u svakome od uzoraka. On kaže da Himalaye osiguravaju vode za velike rijeke o kojima ovisi više od tri milijarde stanovnika Azije. Glavni uzrok globalnog zatopljavanja je ugljični dioksid koji se oslobađa u atmosferu izgaranjem fosilnih goriva. Najveći svjetski zagađivači ugljičnim dioksidom su Kina, Sjedinjene Države, Rusija i Indija. Znanstvenici kažu da je drastično smanjenje ispuštanja glavnih stakleničkih plinova ključni dugoročni zadatak, no jedan od polutanata, zvan crni ugljik, može biti smanjen mnogo brže. On nastaje izgaranjem dizel goriva, te, u zemljama u razvoju, paležom drva i drugih goriva za kuhanje. Ramanathan kaže da filteri mogu smanjiti zagađenje dizelom, dok se prebacivanjem na alternativna goriva može smanjiti ispuštanje crnog ugljika u Aziji i drugim sličnim područjima. Takva brza promjena, kaže Ramanathan, dala bi vremena - deset do trideset godina - za razvitak tehnologija kojima bi se ozbiljno smanjilo ispuštanje ugljičnog dioksida i drugih stakleničkih plinova.